Imtella' Mejju 30, 2021 Rapport: Massimo Axisa Grupp ta' studenti mill-Iskola Medja tal-Ħandaq huma fost tal-ewwel li temmew b'suċċess il-Programm ta' Żvilupp f'Karriera Sportiva; programm li matulu għażlu dixxiplina sportiva fuqiex jiffukaw, u ħadu esperjenza estensiva fiha. ll-programm, li jinsab fir-raba' sena tiegħu u huwa offrut f'20 skola tal-Istat madwar Malta, joffri lill-istudenti l-isport tal-atletika, l-baskitbol, il-futbol, il-judo u ż-żfin. L-istudenti jingħataw ukoll esperjenza f'oqsma varji ta' karriera sportiva fosthom first aid, anti doping, in-nutrizzjoni, l-midja sportiva u l-fotografija sportiva. Il-Programm ta' Żvilupp f'Karriera Sportiva qed iħalli l-frott, wara li l-ewwel grupp ta' studenti mill-Iskola Medja tal-Ħandaq lestew b'suċċess dan il-kors ta' sentejn u ingħataw ċertifikat fil-livell MQF 1. Il-kors li huwa mmirat li jagħti opportunità lil dawk l-istudenti li jixtiequ fuq karriera sportiva filwaqt li jkomplu bl-istudji tagħhom fl-iskejjel medji u sekondarji. Huma qalulna li kors bħal dan, li offrielhom klassijiet ta' edukazzjoni fiżika addizzjonali fil-ġimgħa, għenhom jipprattikaw l-isport li jħobbu, waqt li ressaqhom eqreb tal-iskola. Ara x'kellhom xi jgħidu dawn l-istudenti: Il-programm hu offrut f'għoxrin skola tal-Istat, bis-suġġett jinkludi erba' lezzjonijiet fil-ġimgħa minbarra dawk tal-Edukazzjoni Fiżika. Il-lezzjonijiet isiru b'mod prattiku u l-istudenti jiffukaw fuq dixxiplina sportiva waħda biss. L-għażla hija bejn l-atletika, l-baskitbol, il-futbol, il-judo u ż-żfin. L-istudenti jingħataw ukoll esperjenza f'oqsma varji ta' karriera sportiva fosthom first-aid, anti-doping, in-nutrizzjoni, il-midja sportiva u l-fotografija sportiva fost oħrajn. L-Uffiċjal tal-Edukazzjoni tal-Attività Fiżika, Kevin Azzopardi, qal li proġett bħal dan huwa wieħed minn kullana ta' inizjattivi sabiex il-livell tal-isport f'pajjiżna jiżdied. "Aktar ma jirnexxielna ninfiltrawha f'kull qasam tas-soċjetà aktar tkun importanti, qabel xejn ħabba l-aspett ta' saħħa, l-attività fiżika għandha l-benefiċċji tagħha kemm fit-tul kif ukoll fl-immedjat, però anke jekk irridu li pajjiżna jagħmel il-qabża f'termini ta' riżultati, allura irridu nibdew ninvestu kif qed nagħmlu minn età żgħira, u naraw li it-talenti li għandna nindukrawhom sabiex ikunu jistgħu jiksbu uħud mill-aqwa riżultati." Temm jgħid li l-lezzjonijiet isiru kemm fl-iskejjel rispettivi kif ukoll f'faċilitajiet sportivi tal-ogħla livell fil-viċinanzi tal-istess skejjel.